सेल्टिकमाथि पिएसजीको सात गोल 
युरोपेली च्याम्पियन्स लिगको समूह 'बी' को खेलमा बुधबार पिएसजीले सेल्टिकलाई ७-१ ले पराजित गरेको छ । अर्को खेलमा बायर्न म्युनिखले आन्द्रेलेक्टलाई २-१ ले हरायो । 
पेरिस — युरोपेली च्याम्पियन्स लिगको समूह 'बी' को खेलमा बुधबार पिएसजीले सेल्टिकलाई ७-१ ले पराजित गरेको छ । अर्को खेलमा बायर्न म्युनिखले आन्द्रेलेक्टलाई २-१ ले हरायो ।  सेल्टिकले खेलको पहिलो मिनेटमै मौसा डेम्बेलेको गोलमा अग्रता लिएको थियो । तर नेयमारले नवौं मिनेटमा खेललाई बराबरीमा ल्याए । त्यसपछि लगातार आक्रामक रहेको पिएसजीले पहिलो हाफमा थप ३ र दोस्रोमा ३ गोल गरेको थियो । नेयमारले दुई गोल गर्दा एडिन्सन कभानीले पनि दुवै हाफमा एक-एक गोल गरे । अन्य गोल किलियन एमबाप्पे, मार्को भेर्राट्टी र ड्यानी आल्भेसको नाम रह्यो ।अर्को खेलमा रोबर्ट लेवान्डोस्कीले बायर्नलाई अग्रता दिलाएपनि सोफियाने हान्नीले घरेलु टोलीलाई बराबरीमा ल्याए । कोरेन्टिन टोलिसोले ७७ औं मिनेटमा विजयी गोल गर्दै बायर्नलाई ३ अंक दिलाए । समूहको शीर्षस्थानमा रहेको पिएसजीको १५ अंक छ भने बायर्नले १२ अंक जोडेको छ । अन्तिम चरणमा दुई शीर्ष टोली भिड्नेछन् । 